നൂഗാ മൈക്രോ വീഡിയോകള്ക്ക് മാത്രമായി സമൂഹ മാധ്യമ പ്ലാറ്റ്ഫോമുമായി അച്ഛനും മകളും തിരുവനന്തപുരം: ഏതു വിഷയത്തിലും വിഡിയോ രൂപത്തില് അഭിപ്രായപ്രകടനം നടത്തി പ്രചരിപ്പിക്കാന് കഴിയുന്ന പുതിയ സമൂഹ മാധ്യമ പ്ലാറ്റ്ഫോമുമായി അച്ഛനും മകളും. നൂഗാ എന്ന പേരിലുള്ള പ്ലാറ്റ്ഫോമിനു പിന്നില്, ബെംഗളൂരുവില് താമസക്കാരനായ എറണാകുളം സ്വദേശി സഞ്ജയ് വേലായുധനും മകള് കണ്ണൂര് നിഫ്റ്റിലെ വിദ്യാര്ഥിനി നക്ഷത്രയുമാണ്. ഗൗരവമുള്ള വിഷയത്തില്, പരമാവധി രണ്ടു മിനിറ്റ് ദൈര്ഘ്യമുള്ള മൈക്രോ വിഡിയോകള് മാത്രം പ്രചരിപ്പിക്കാന് കഴിയുന്ന പ്ലാറ്റ്ഫോമാണു നൂഗാ. ഫോര്വേഡ് ചെയ്യപ്പെടുന്നതും തമാശ രൂപത്തിലുള്ളതുമായ വിഡിയോകള് പരാതി ലഭിച്ചാലുടന് നീക്കം ചെയ്യാന് സംവിധാനമുണ്ട്. അഭിപ്രായം പറയുന്നയാള് നേരിട്ടു പ്രത്യക്ഷപ്പെട്ടു സംസാരിക്കുന്നതിനാല് വിശ്വാസ്യത കൂടും. ഒളിഞ്ഞിരുന്നും വ്യാജ ഐഡി ഉപയോഗിച്ചുമുള്ള അഭിപ്രായപ്രകടനങ്ങളും തടയാനാകും. ആപ്പ് ഡൗണ്ലോഡ് ചെയ്ത്, വ്യക്തിവിവരങ്ങള് നല്കി അംഗത്വമെടുക്കാം. ഇഷ്ടമുള്ള ഭാഷ തിരഞ്ഞെടുത്ത്, പ്രസക്തമെന്നു തോന്നുന്ന ഏതു വിഷയത്തിലും വിഡിയോ റെക്കോര്ഡ് ചെയ്ത് അപ്ലോഡ് ചെയ്യാം. തലക്കെട്ടും ഹാഷ്ടാഗും ചെറുവിവരണവുമുണ്ടാകണം. വിഡിയോക്കു ലഭിക്കുന്ന സ്വീകാര്യതയനുസരിച്ച് പോയിന്റുകള് ലഭിക്കും. മറ്റുള്ളവര്ക്ക് വിഡിയോ ആയിത്തന്നെ കമന്റ് രേഖപ്പെടുത്താം. ഇഷ്ടമുള്ള വിഡിയോ മറ്റു സമൂഹമാധ്യമങ്ങളിലേക്കു നേരിട്ടു ഷെയര് ചെയ്യാനുള്ള ഓപ്ഷനുമുണ്ട്. സമൂഹമാധ്യമത്തില് മാന്യവും പക്വവുമായ അഭിപ്രായപ്രകടനങ്ങളും ഗൗരവമുള്ള ചര്ച്ചകളും പ്രോത്സാഹിപ്പിക്കുന്നതിനാണു നൂഗാ ആരംഭിച്ചതെന്നു സഞ്ജയ് വേലായുധന് പറഞ്ഞു. ദീര്ഘകാലം ഗള്ഫില് മാര്ക്കറ്റിങ് രംഗത്തായിരുന്ന സഞ്ജയ് വേലായുധന് ബെംഗളൂരുവിലെ ബഹുരാഷ്ട്ര കമ്ബനിയിലെ ജോലി ഉപേക്ഷിച്ച് ഒന്നര വര്ഷമായി നൂഗായ്ക്കു പിന്നാലെയായിരുന്നു. മൂന്നാഴ്ച മുന്പാണു ലോഞ്ച് ചെയ്തത്. ഗൂഗിള് പ്ലേ സ്റ്റോറിലും ആപ്പ് സ്റ്റോറിലും ലഭ്യമാണ്.